
DENNIS VAREIDE

SELSKAPSLEKER FOR

FORFERDELIGE

MENNESKER

Den ultimate guiden til det perfekte selskapet

FORORD

En av mine største hobbyer er å arrangere selskaper. Bursdagsfester, halloweenfester, innflytningsfester, vorspiel, nyttårsfester, 17. mai-frokoster, julebord eller sommerfester. Det finnes alltid en god grunn for å arrangere et selskap.

Nå har jeg som en moderne Asbjørnsen og Moe samlet inn de beste selskapslekene fra venner, uvenner, familie og ikke minst det store internettet. Lekene har blitt testet og finpusset slik at denne boken er fullstappet med selskapsleker for alle slags forferdelige mennesker der ute – til spott og spe.

Min morbide kreative hjerne har også kokt opp en god del av lekene selv, så her finnes det helt nye morsomheter som aldri har sett dagens lys før.

Temaet i denne boken er som dere sikkert skjønner, selskapsleker spisset inn mot de kjipeste du kjenner. Men det må sies at du vil finne alle former for underholdning. Så om du skulle ha rotet deg inn i en situasjon der du skal arrangere et selskap, hvor en nærtagende bestemor og en uskyldig 12-årig niese er invitert, så finnes det haugevis med morsomheter som de også kan delta i, uten at du kommer til å bli gjort arveløs av den grunn. I noen av lekene er det også nevnt alkoholholdige drikker som kan inngå som en del av moroa – men dette trengs altså ikke. Finn på din egen vri – det viktigste er å være avslappet nok til å være med på leken.

Da er det bare å slå seg løs med leker for alle og enhver!


INNHOLD

Hodeskalleforklaring

Åtte råd for et vellykket selskap

Selskapsleker

Bursdager

17. mai

Halloween

Nyttårsaften

Quiz for forferdelige mennesker

Kunsten å komme seg vekk fra et selskap

Invitasjonskort du kan sende til gjestene dine

Etterord


HODESKALLEFORKLARING

Jeg har valgt å rangere alle selskapslekene i boken for at det skal bli lettere for deg som arrangør å finne den perfekte leken for dine gjester. Selskapslekene er rangert fra én til fem hodeskaller. Jo flere hodeskaller, jo mer forferdelig er selskapsleken.

Dette er snille leker som passer for alle, fra verdens snilleste bestemor til uskyldige, naive barn.

Her kan det være drikkeleker eller leker som ikke passer for veldig nærtagende familiemedlemmer eller venner, ei heller de som er avholdsmennesker. Det anbefales å se an deltagerne her.

Disse er definitivt ikke for de hårsåre, her kan temaene være både en smule morbide og litt på kanten for noen.

Nå leker du med ilden. Her burde gjestelisten gjennomgås nøye før du bestemmer deg for å spice opp festen med en av disse.

[image: image]

Selskapsleker med fem hodeskaller er kun for sertifiserte psykopater. Disse burde kun lekes med dine kjipeste venner som du stoler 100 prosent på. Trekk for gardinene, legg mobilene i en boks med lås på og dobbeltsjekk at ingen av gjestene har på seg spionmikrofon.

PS.Dette symbolet betyr at denne selskapsleken også kan fungere godt som drikkelek. Tillatt kun for de over 18 år og må ikke overdrives.


ÅTTE RÅD FOR ET VELLYKKET SELSKAP

1. Putt alle mobilene i en kurv

Ingenting ødelegger et vorspiel mer enn at halvparten av gjestene er mer opptatt av den lille hjernevaskende skjermen enn av morsomhetene som skjer på festen. Men dette kan lett løses.

Tving alle til å ha det gøy uten mobilen. Be alle om å legge sin mobil i en boks som du setter litt unna der selve festen er, men slik at alle ser den. Boksen kan settes på kjøkkenet eller i gangen, for eksempel. Så hvis noen absolutt må en tur innom mobilen, må de gå til skammekroken.

2. Start en spilleliste i forkant av selskapet

I Spotify kan man enkelt starte en felles spilleliste. Inviter alle som skal gjeste selskapet, til å være med å kuratere en perfekt spilleliste. Ikke bare slipper du den irriterende masete gjesten som insisterer på å spille en eller annen sang som ingen andre synes er spesielt bra, men alle får litt av den musikken de liker.

Du kan selvfølgelig som arrangør av selskapet ta deg den frihet å gå igjennom spillelisten i forkant for eventuelt å luke ut «Schnappi das kleine Krokodil».

For øvrig, hvis dere ikke eier god musikksmak, så har jeg laget den perfekte partymiksen her:

3. Inviter folk personlig

Alle festarrangørers største mareritt er at ingen kan komme. Travle hverdager og et uendelig virvar av sosiale medier gjør det lett å sette det sosiale selskapslivet på vent for gjestene.

Vær litt spenstig! Har du lyst til å sørge for at de du ønsker skal delta, faktisk kommer, gjør det personlig. Det er flere måter å gjøre dette på, man kan for eksempel lufte det vagt i en vanlig samtale. Dette gjelder spesielt for de viktigste gjestene – dobbeltsjekk først at de kan den aktuelle datoen. Å sende meldinger til venner er også en langt bedre måte å få dem med på.

Send en snap, send en melding, ring dem eller send et kort. Alt dette er bedre enn et gørr kjedelig Facebook-arrangement.

Men selvfølgelig, når de eventuelt har takket ja til å delta, legg dem i et gjennomført Facebook-arrangement.

4. Snacks og en punsj er en sikker vinner

Småfysne gjester er aldri et godt tegn i et selskap. Med mindre det er en middag som skal arrangeres, sørg for at godteskapet er stappfullt av potetgull og annen godis. Mette gjester er fornøyde gjester.

5. Kjøp inn engangskameraer

Dette er en klassiker i brylluper, men fungerer like godt i både mindre og større selskaper.

Et kamerateknisk tips: Unngå oppstilte bilder så langt det lar seg gjøre. De er forferdelig kjedelige. Ta bilder av gjester som om du var en hollywoodpaparazzo. For så si det på den pretensiøse måten: Det er da du fanger de vakre øyeblikkene.

6. Kjøp inn mer isbiter enn du tror du trenger

Jeg tror at i hvert eneste selskap i alle de titusenvis av årene mennesker har vandret sånn noenlunde sivilisert rundt på jordkloden, så har ikke én eneste vert klart å ha nok isbiter tilgjengelig på sitt arrangement. Så fyll opp hver eneste isbitform og isbitpose du har i fryseren, og kjøp inn pose på pose med ekstra isbiter. Ingen vil ha en halvlunka drink.

7. Løs rot- og søppelproblemet før det har startet

Ha en egen større søppelbøtte kun for søppel, én kun for pant og én kun for glassflasker.

Ikke bare gjør det ryddejobben lettere for deg dagen derpå, men du slipper å bli den masete nerden som rydder hele tiden mens selskapet er i gang.

8. Arranger en selskapslek

Heldigvis finner du garantert én eller flere selskapsleker i denne boken som du kan ta i bruk. Men se an gjestene, noen ganger holder det kanskje bare med en quiz. Heldigvis er det også en haug av morsomme quizer i denne boken. Jeg tror jeg har tenkt på det meste og de fleste.

